L'Eliana celebra la huitena edició de 'El Bosc de la Benvinguda'
23 de desembre de 2024

'El Bosc de la Benvinguda' de l'Eliana continua expandint-se al Barranc de Mandor, un espai que ha passat de ser una zona degradada i oblidada a convertir-se en un referent de regeneració ambiental i biodiversitat. Des de 2017, més de mig miler de xiquets i xiquetes elianeres han contribuït a aquest projecte, plantant arbres que ara formen part d'un bosc de ribera en constant evolució.

Enguany, en la huitena edició celebrada dissabte passat, 21 de desembre, 75 menuts nous veïns i veïnes nascuts en 2023 van viure una emotiva jornada en la qual van plantar els seus arbres, senyalitzats amb el seu nom i data de naixement.

Les espècies plantades inclouen xops negres i blancs, freixes i algunes varietats de roure valencià, amb l'objectiu d'afavorir la biodiversitat i crear un entorn resilient i sostenible. Aquestes espècies natives aporten ombra, bellesa natural i ajuden a la recuperació ecològica de l'entorn del barranc.

L'alcalde, Salva Torrent, va destacar la importància d'aquest projecte no sols per a la regeneració ambiental, sinó també com una iniciativa educativa:

"Estem creant un espai on les generacions més joves tiren arrels, literal i simbòlicament. Aquest bosc no sols cuida el medi ambient; també educa en valors, reforça el sentit de pertinença al nostre municipi i ajuda a mitigar els efectes del canvi climàtic."

Com en edicions anteriors, els xiquets i xiquetes podran acompanyar el creixement del seu arbre, cuidar-lo i regar-lo, fomentant el respecte pel medi ambient i el compromís amb la sostenibilitat.